《汲修世子谢饷绿葡萄诗意在得种法次韵奉答用酬下询老圃之意》
清代·谢振定

植根欲深苗欲稀，清明五日出土迟。祭猫瘗犬以时至，草龙向土随指颐。

删除繁冗爽籁集，兼旬璎珞萦卑枝。葛囊锁护象文褓，勿令蜂雀窥重帷。

溉之侵晨与昏暮，摘以筠笼倾漆匜。大珠小珠各风味，脆而不酸甘不饴。

物情消息似佳酝，既多且有旨且时。为君尽输秘密藏，来年报我琼瑶诗。

作者简介：（1753—1809）湖南湘乡人，字一之，号芗泉。乾隆四十五年进士。授编修。历官江南道监察御史、兵科给事中。嘉庆初，巡视东城，烧毁和珅妾弟所乘违制车，并痛笞其人，竟坐罢官。人称“烧车御史”。和珅败，起授礼部主事，改员外郎。能古文辞。有《知耻堂集》。